Z A P I S N I K

Sa trinaeste (13) sjednice Općinskog vijeća Općine Brestovac, održane 24.srpnja 2023. godine u općinskoj vijećnici s početkom u 20,00 sati.

**Nazočni članovi Općinskog vijeća**: Tomo Vrhovac (HDZ), Drago Stojčević(SDP), Ivan Kovačević (HDZ), Jozo Ilić (HDZ), Igor Čančar (NV), Tomislav Čočić (HDZ), Igor Smoljanović (SDP), Zdenko Petrović (HDZ), Darko Markanjević (HDZ), Josip Pavić (HDZ) i Anita Franjić (HDZ) .

**Nenazočan:** Jurica Nikić-Čakar (NV) i Tomislav Babić (NV),

**Ostali nazočni**: Zdravko Mandić, općinski načelnik i Zdravko Tadić, predstavnik medija (novinar).

**Zapisničarka**: Marija Barunović, viši referent za opće i administrativne poslove u JUO Općine Brestovac

 Predsjednik Općinskog vijeća Tomo Vrhovac, pozdravlja sve vijećnike, općinskog načelnika i predstavnika medija, te odmah daje riječ općinskom načelniku Zdravku Mandiću koji izvješćuje Općinsko vijeće o procjeni šteta od dana 19. srpnja 2023.nastalih od olujnog nevremena i orkanskog vjetra kojim je nanesena velika materijalna šteta na oko 300 obiteljskih kuća i pomoćnih zgrada od toga 11 obiteljskih kuća je teško oštećeno i 20 pomoćnih zgrada. Ukupna šteta je procijenjena na oko 850.000,00 EUR-a. U tijeku je prijava šteta koja započinje od 25.srpnja do 01. kolovoza 2023. godine, dakle osam dana od danas 24.srpnja 2023. godine kad je Županica proglasila prirodnu nepogodu za Požeško-slavonsku županiju. Ovo Izvješće je dobiveno od zapovjednika DVD-a Brestovac o intervencijama

u navedenom razdoblju koje sadrži ukupan broj intervencija 136, sanaciju krovišta i uklanjanje stabala te popis operativnih članova DVD-a i vatrogasac s cijele Požeštine koji su sudjelovali na intervencijama, dodao je općinski načelnik.

Predsjednik Općinskog vijeća Tomo Vrhovac zatim predlaže dnevni red kako je navedeno u pozivu za 13.sjednicu Općinskog vijeća Općine Brestovac.

 **d n e v n i r e d :**

* Usvajanje zapisnika s prethodne sjednice Općinskog vijeća
1. Prijedlog Odluka o proglašenju statusa nerazvrstane ceste-javnog dobra u općoj uporabi
2. Prijedlog Odluke o plaći i ostalim materijalnim pravima općinskog načelnika Općine Brestovac
3. Prijedlog Programa potpora za poticanje razvoja turizma u 2023. godini

Ovako predloženi dnevni red je usvojen jednoglasno (11 za) te se prešlo na rad po utvrđenim točkama dnevnog reda.

U terminu vijećničkih pitanja nakon opet po tko zna koji put pojašnjavanja prava vijećnika po Poslovniku Općinskog vijeća, predsjednik Općinskog vijeća Tomo Vrhovac daje vijećniku Igoru Čančaru „riječ“ da postavlja dva pitanja općinskom načelniku

i to: Pitanje 1.Da li će Općina pomoći stradalima u prirodnoj nepogodi ?

Načelnik- Odgovor: Da, već samom sanacijom se pomaže.

2. Pitanje vijećnik Igor Čančar upućuje općinskom načelniku Pitanje glasi: Da li je u izvođenju radova na području Općine Brestovac bilo kriminalnih radnji i da li je načelnik sudjelovao u tom?

Budući da je pitanje opširno te nije precizno navedeno da li se pitanje odnosi na izvođenje radova koje je financirala općina ili su radove izvodili drugi izvođači ili fizičke osobe, Općinski načelnik je odgovorio s apsolutnim Ne i ne, dakle niti je sudjelovao niti je bilo kriminalnih radnji, uostalom već bi to bila vijest na svim medijima da je tomu tako kako pita vijećnik Igor Čančar.

Zatim se prešlo na rad po utvrđenim točkama dnevnog reda.

**-Usvajanje zapisnika sa prethodne sjednice Općinskog vijeća**

Vijećnik Igor Čančar ima primjedbu na zapisnik jer on kako tvrdi nije „vidno uznemiren“ traži da se taj segment izbriše iz zapisnika, on je kaže „uplašen“ da se „boji“ zapisničarke Marije Barunović iako za to nema objektivnog razloga.

Budući da glasovanjem zahtjev vijećnika Igora Čančara za brisanjem „Vidno uznemirenog“ nije prošao zapisnik sa dvanaeste sjednice održane 24.svinja 2023. je usvojen u predloženom pismenom obliku s (9 za), (1 suzdržan) i (1 protiv).

**TOČKA 1.Prijedlog Odluke o proglašenju statusa nerazvrstane ceste-javnog dobra u općoj uporabi**

Predsjednik Općinskog vijeća Tomo Vrhovac daje riječ općinskom načelniku da ukratko obrazloži prijedlog Odluke o proglašenju statusa nerazvrstane ceste-javnog dobra u općoj uporabi.

Općinski načelnik Zdravko Mandić, ukratko notira da su Zakonom o komunalnom gospodarstvu dane odredbe o nadležnosti JLS te ovlastima istih, način postupanja i upisa komunalne infrastrukture u evidencije i zemljišne knjige.

A komunalnu infrastrukturu člankom 59.Zakona čine: nerazvrstane ceste, javne prometne površine na kojima nije dopušten promet motornih vozila, javna parkirališta, jave garaže, javne zelene površine, građevine i uređaji javne namjene, javna rasvjeta, groblja i krematoriji na grobljima, građevine namijenjene obavljanju javnog prijevoza. Također istim zakonom je propisano da komunalna infrastruktura stječe status javnog dobra u općoj uporabi danom njezine izgradnje, uređenja odnosno stupanjem na snagu odluke o proglašenju javnog dobra te se upisuje u zemljišne knjige kao javno dobro u općoj uporabi i kao vlasništvo odnosno suvlasništvo jedinice lokalne samouprave.

U Zk. ulošku broj 456 k.o. Brestovac upisano je ukupno 39 k.č. kao putevi i ulice dok je u B listu upisano Opće dobro putevi, dakle slijedom navedenoga utvrđeno je da predmetne predstavljaju komunalnu infrastrukturu, stoga je potrebno donijeti predloženu Odluku kako bi se mogla izvršiti uknjižba statusa javnoga dobra u općoj uporabi u nadležne knjige,

rekao je općinski načelnik Zdravko Mandić.

Zatim je otvorena rasprava. U raspravu se nitko od vijećnika nije uključio, pa je ista dana

na glasovanje, te je jednoglasno (11 za) usvojena Odluka o proglašenju komunalne infrastrukture javnim dobrom u općoj uporabi u vlasništvu Općine Brestovac u predloženom pismenom obliku, ista se upućuje Općinskom sudu u Požegi ,Zemljišno-knjižnom odjelu za upis kao javno dobro u općoj uporabi u neotuđivom vlasništvu Općine Brestovac.

**TOČKA 2.Prijedlog Odluke o plaći i ostalim materijalnim pravima općinskog načelnika Općine Brestovac**

Ovom Odlukom određuje se osnovica i koeficijent za obračun plaće općinskog načelnika koji svoju dužnost obavlja profesionalno, odnosno uz zasnivanje radnog odnosa, visina naknade za rad općinskog načelnika koji svoju dužnost obnaša bez zasnivanja radnog odnosa, te druga prava na naknadu stvarnih materijalnih troškova nastalih u svezi obnašanja dužnosti, koji ne predstavljaju dodatnu naknadu za obnašanje javne dužnosti čiji bi primitak predstavljao povredu zakona kojim se regulira sprečavanje sukoba interesa.

Općinsko vijeće Općine Brestovac je s devet ( 9 za) i dva (2 suzdržana) usvojilo Odluku o plaći načelnika koji svoju dužnost obavlja profesionalno te naknadi za rad načelnika koji svoju dužnost obnaša bez zasnivanja radnog odnosa i drugih materijalnim pravima općinskog načelnika Općine Brestovac u predloženom pismenom obliku bez rasprave.

**TOČKA 3.Prijedlog programa potpora za poticanje razvoja turizma u 2023. godini**

Predsjednik Općinskog vijeća Tomo Vrhovac daje riječ općinskom načelniku Zdravku

Mandiću da ukratko obrazloži navedeni Prijedlog potpora za poticanje razvoja turizma u 2023. godini.

Općinski načelnik Zdravko Mandić ukratko iznosi da je programom potpora za poticanje razvoja turizma na području Općine Brestovac utvrđuju mjere, kriteriji i postupak dodjele potpora male vrijednosti za poticanje razvoja turizma a to podrazumijeva dodjelu bespovratnih novčanih sredstava iz Proračuna općine. Korisnici sredstava po ovom programu mogu biti fizičke i pravne osobe koje u trenutku plaćanja potpore u svojem vlasništvu ili zakupu imaju nekretnine namijenjene za pružanje ugostiteljskih i turističkih usluga.

Sukladno članku 3.Uredbe De minimis, ukupni iznos potpora male vrijednosti koji je dodijeljen pojedinom korisniku ne smije prijeći iznos od 15.000,00 EUR tijekom bilo kojeg razdoblja od tri fiskalne godine te se ta gornja granica primjenjuje bez obzira na oblik potpore ili svrhu potpore.

Budući da se za raspravu nije nitko javio, Program potpora za poticanje razvoja turizma u 2023. godini dan je na usvajanje, te je jednoglasno (11 za) usvojen u predloženom pismenom obliku.

Općinski načelnik je još na kraju dodao da će uskoro u rujnu biti sjednica Općinskog vijeća te da se nada da bi mogli krenuti s procesom tj. donošenje odluke o davanju državnog zemljišta u zakup ako se do tada uspije dobiti suglasnost Ministarstva poljoprivrede.

Ovim je dnevni red iscrpljen, te je sjednica zaključena u 20,34 sati

 Zapisnik vodila: PREDSJEDNIK

 Marija Barunović OPĆINSKOG VIJEĆA

 Tomo Vrhovac